Taylor Swift i Beyonce - najveći favoriti za Grammy u kategoriji rocka, popa i R&B
Taylor Swift primila je osam nominacija za nagradu Grammy, uključujući onu za najbolji album godine, "Fearless," kao i za najbolju snim
Pedesetdruga dodjela nagrade Grammy održava se 31. siječnja. Predstavljamo nominacije u kategorijama rocka, popa i ritam-i-bluesa. Taylor Swift je sve išlo od ruke tijekom 2009. godine. Album "Fearless" te mlade glazbenice rodom iz Pennsylvanije bio je najprodavaniji album protekle godine; časopis Billboard proglasio ju je, zajedno s Kanye Westom, izvođačem godine; njenom je statusu pridonio čak i onaj ispad Kanye Westa u rujnu, na dodjeli MTV video glazbenih nagrada, kad je izjurio na pozornicu i prekinuo Taylor dok je zahvaljivala na nagradi. Drugog prosinca, Taylor Swift je primila osam nominacija za nagradu Grammy, uključujući onu za najbolji album godine, za svoj "Fearless," kao i za najbolju snimku i najbolju pjesmu, za "You Belong With Me." Najveći broj nominacija za Grammy 2010., međutim, dobila je Beyonce Knowles, ukupno deset. Beyonce već ima sedam osvojenih Grammyja. Njen "I Am Sasha Fierce" nominiran je, zajedno s albumom Taylor Swift, u kategoriji najboljeg albuma godine. Sa skladbom "Single Ladies," Beyonce nosi nominaciju i u kategoriji za pjesmu godine, a "Halo" je u konkurenciji za snimku godine... Na trećem mjestu po broju nominacija nalaze se Black Eyed Peas, R&B pjevač Maxwell, te Kanye West. Tridesetdvogodišnji rapper, koji se brzo povukao iz javnosti nakon MTV incidenta, dobitnik je već 12 Grammy nagrada. Ove je godine, s dvije nominacije, u kategoriji najbolje rap izvedbe jednog dueta ili sastava, i s tri nominacije u kategoriji najbolje rap/vokal suradnje. U "Run This Town" slušamo ga sa Jay-Z i Rihannom... Kategorija najboljeg novog umjetnika uvijek donosi iznenađenja. Iako među takozvanim "novim umjetnicima" često budu i veterani, dobro poznata imena, pravila im dopuštaju da konkuriraju ukoliko su, tijekom vremenskog razdoblja koje se ocjenjuje, dali značajan doprinos, postigli značajan uspjeh. Lady Gaga nije prošle godine dospjela na taj popis, ali ove je godine dobila pet Grammy nominacija, uključujući one za najbolju snimku, pjesmu i album godine. A za kategoriju najboljeg umjetnika nominirani su: Zac Brown Band, R&B kantautorica Keri Hilson, duo MGMT, alternativni rock bend Silversun Pickups, te britanski duo The Ting Tings. Njih i slušamo u "That's Not My Name"... Nominirani za ovogodišnju, pedesetdrugu po redu nagradu Grammy, predstavljaju dvadeset i devet glazbenih područja. Završavamo skladbom "Playing With Fire" koja je trostrukom dobitniku Grammyja Bradu Paisleyju donijela nominaciju u kategoriji najbolje rock instrumentalne izvedbe.